HU Az Európai Unió Hivatalos Lapja L 31/1

A BIZOTTSÁG (EU) 2016/156 RENDELETE

(2016. január 18.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található boszkalid, klotianidin, tiametoxam, folpet és tolklofosz-metil megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 18. cikke (1) bekezdésének b) pontjára, valamint 49. cikkének (2) bekezdésére,

mivel:

(1) A boszkalid, a klotianidin, a tiametoxam és a tolklofosz-metil tekintetében a 396/2005/EK rendelet III. mellékletének A. része szermaradék-határértékeket (a továbbiakban: MRL-ek) állapított meg. A folpet tekintetében az említett rendelet II. melléklete és III. mellékletének B. része határozott meg MRL-eket.

(2) A boszkalid tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (2) bekezdésének a 12. cikk (1) bekezdésével összefüggésben értelmezett rendelkezéseinek megfelelően indokolással ellátott véleményt (2) adott ki. A Hatóság a maradékanyag meghatározásának módosítását javasolta. A Hatóság az értékelés tárgyát képező összes MRL-lel kapcsolatban megállapította, hogy nem állnak rendelkezésre bizonyos információk, és hogy a kockázatkezelők részéről további vizsgálatra van szükség. A Hatóság megjegyezte, hogy számítani lehet a boszkalid maradékanyagainak esetleges felhalmozódására a vetésforgóban termesztett kultúrákban. Kiszámította, hogy mely MRL-ek veszik figyelembe ezt az esetleges felhalmozódást, és melyek nem, és a kockázatkezelőkre bízta, hogy válasszák ki a megfelelő lehetőséget. Mivel nem merül fel a fogyasztókat érintő kockázat, az MRL-eket a Hatóság által megállapított, az esetleges felhalmozódást figyelembe vevő szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(3) A klotianidin tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésével a 12. cikk (1) bekezdésével összefüggésben értelmezett rendelkezéseinek megfelelően indokolással ellátott véleményt (3) adott ki. A Hatóság a pekándió, a papája, a burgonya, a paradicsom, a paprika, a padlizsán, a csemegekukorica, a karfiol, a leveles káposzta, a fejes saláta, a turbolya, a bab (friss, hüvely nélkül), a borsó (friss, hüvely nélkül), a friss lencse, a gyapotmag, a szemes cirok, a kakaó és a cikóriagyökér tekintetében az MRL-ek csökkentését javasolta. Más termékek esetében a jelenlegi MRL-ek emelését vagy változatlanul hagyását javasolta. A Hatóság megállapította, hogy a citrusfélék, a cseresznye, a csemege- és a borszőlő, a szamóca, az ananász, a dinnye, a görögdinnye, a karalábé és az endívia tekintetében meghatározott MRL-ekkel kapcsolatban nem állnak rendelkezésre bizonyos információk, és hogy a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(4) A tiametoxam tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésével a 12. cikk (1) bekezdésével összefüggésben értelmezett rendelkezéseinek megfelelően indokolással ellátott véleményt (4) adott ki. A Hatóság a maradékanyag meghatározásának módosítását és a pekándió, az almatermésűek, az őszibarack, az étkezési olajbogyó, a banán, a papája, a burgonya, a karórépa, a csemegekukorica, a karfiol, a kelbimbó, a fejeskáposzta, a leveles káposzta, a bab (friss, hüvelyben és hüvely nélkül), a borsó (friss, hüvely nélkül), a friss lencse, a hüvelyesek, a lenmag, a földimogyoró/amerikai mogyoró, a mák, a szezámmag, a napraforgómag, a repcemag, a szójabab, a mustármag, a gyapotmag, a tökmag, a sáfrányos szeklice, a borágó, a gomborka, a kendermag, a ricinusbab, az olajkinyerésre szánt olajbogyó, a szemes zab, a szemes rozs, a kakaó, a cukorrépa (gyökér), a sertés izom-, máj- és veseszövetei, a szarvasmarha izom-, máj- és veseszövetei, a juh izom-, máj- és veseszövetei és a kecske izom-, máj- és veseszövetei tekintetében az MRL-ek csökkentését javasolta. Más termékek esetében a jelenlegi MRL-ek emelését vagy változatlanul hagyását javasolta. A Hatóság megállapította, hogy a citrusfélék, a sárgabarack/kajszi, a cseresznye, a csemege- és a borszőlő, a szamóca, az ananász, a dinnye, a görögdinnye és az endívia tekintetében meghatározott MRL-ekkel kapcsolatban nem állnak rendelkezésre bizonyos információk, és hogy a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(5) A folpet tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésével a 12. cikk (1) bekezdésével összefüggésben értelmezett rendelkezéseinek megfelelően indokolással ellátott véleményt (5) adott ki. A Hatóság a maradékanyag meghatározásának módosítását javasolta. A Hatóság egyes termékek tekintetében a jelenleg érvényes MRL-ek emelését vagy megtartását ajánlotta. A Hatóság megállapította, hogy a szamóca, az étkezési olajbogyó, a burgonya, a retek, a bakszakáll, a paradicsom, a dinnye, az olajkinyerésre szánt olajbogyó, a szemes árpa, a szemes búza, a komló (szárított), a baromfi (hús, zsír, máj) és a madártojás tekintetében meghatározott MRL-ekkel kapcsolatban nem állnak rendelkezésre bizonyos információk, és hogy a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a fokhagyma, a vöröshagyma, a salotta/mogyoróhagyma, az újhagyma, a karalábé, a fejes saláta, az endívia, a spenót és a bab (friss, hüvely nélkül) tekintetében meghatározott MRL-ekkel kapcsolatban nem állnak rendelkezésre információk, és hogy a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért az egyedi meghatározási határnak megfelelő értéken kell megállapítani.

(6) A tolklofosz-metil tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésével a 12. cikk (1) bekezdésével összefüggésben értelmezett rendelkezéseinek megfelelően indokolással ellátott véleményt (6) adott ki. A Hatóság a burgonya tekintetében a jelenleg érvényes MRL-ek megtartását ajánlotta. A Hatóság megállapította, hogy a retek, a brokkoli, a karfiol, a kelbimbó, a fejeskáposzta, a galambbegysaláta, a fejes saláta, az endívia (széles levelű batáviai endívia), a kerti zsázsa/közönséges borbálafű, a közönséges borbálafű/szárazföldi zsázsa, a borsmustár/rukkola, a vörös mustár, valamint a Brassica spp. levelei és csírái tekintetében meghatározott MRL-ekkel kapcsolatban nem állnak rendelkezésre bizonyos információk, és hogy a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a karórépa, a tarlórépa, a kínai kel/pekingi káposzta, a kel, a karalábé, a zeller, a sertés izom-, zsír-, máj- és veseszövetei, a szarvasmarha izom-, zsír-, máj- és veseszövetei, a juh izom-, zsír-, máj- és veseszövetei, a kecske izom-, zsír-, máj- és veseszövetei, a baromfi izom-, zsír- és májszövetei, a tehéntej, a juhtej, a kecsketej, valamint a madártojások tekintetében meghatározott MRL-ek vonatkozásában nem állnak rendelkezésre információk, és hogy a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért az egyedi meghatározási határnak megfelelő értéken kell megállapítani.

(7) Azon termékek tekintetében, amelyeken a szóban forgó növényvédő szer használata nem engedélyezett, és amelyekre vonatkozóan nincs hatályban import tűréshatár vagy CXL (Codex maximum residue limit), az MRL-eket az egyedi meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(8) A Bizottság konzultációt folytatott a növényvédő szerek maradékanyagaival foglalkozó uniós referencialaboratóriumokkal arról, hogy szükséges-e az egyes meghatározási határok kiigazítása. Az említett laboratóriumok több anyag tekintetében is arra a következtetésre jutottak, hogy bizonyos áruk vonatkozásában a technikai fejlődés következtében egyedi meghatározási határértékeket kell megállapítani.

(9) Az MRL-ekre vonatkozó megfelelő módosítások – a Hatóság indokolással ellátott véleményei alapján és a kérdés szempontjából jelentős tényezőket figyelembe véve – eleget tesznek a 396/2005/EK rendelet 14. cikkének (2) bekezdésében megfogalmazott követelményeknek.

(10) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és megállapításaikat figyelembe vette.

(11) A 396/2005/EK rendeletet ezért ennek megfelelően módosítani kell.

(12) A termékek zavartalan forgalmazása, feldolgozása és fogyasztása érdekében e rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított.

(13) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-ipari vállalkozások felkészülhessenek az MRL-ek módosításából fakadó új követelmények teljesítésére.

(14) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

A 2016. augusztus 26. előtt előállított termékekre a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2016. Augusztus 26-tól kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. január 18-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) EFSA (Európai Élelmiszerbiztonsági Hatóság), 2014. Reasoned opinion on the review of the existing maximum residue levels (MRLs) for boscalid according to Article 12 of Regulation (EC) No 396/2005 (Indoklással ellátott vélemény a boszkalid szermaradék-határértékeinek a 396/2005/EK rendelet 12. cikke szerinti felülvizsgálatáról). EFSA Journal 2014;12(7):3799, 127 oldal.

(3) EFSA (Európai Élelmiszerbiztonsági Hatóság), 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005 (Indoklással ellátott vélemény a klotianidin és a tiametoxam szermaradék-határértékeinek a 396/2005/EK rendelet 12. cikke szerinti felülvizsgálatáról). EFSA Journal 2014;12(12):3918, 120 oldal. doi:10.2903/j.efsa.2014.3918.

(4) EFSA (Európai Élelmiszerbiztonsági Hatóság), 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005 (Indoklással ellátott vélemény a klotianidin és a tiametoxam szermaradék-határértékeinek a 396/2005/EK rendelet 12. cikke szerinti felülvizsgálatáról). EFSA Journal 2014;12(12):3918, 120 oldal. doi:10.2903/j.efsa.2014.3918.

(5) EFSA (Európai Élelmiszerbiztonsági Hatóság), 2014. Reasoned opinion on the review of the existing maximum residue levels (MRLs) for folpet according to Article 12 of Regulation (EC) No 396/2005 (Indoklással ellátott vélemény a folpet szermaradék-határértékeinek a 396/2005/EK rendelet 12. cikke szerinti felülvizsgálatáról). EFSA Journal 2014;12(5):3700, 55 oldal.

(6) Európai Élelmiszerbiztonsági Hatóság, 2014. Reasoned opinion on the review of the existing maximum residue levels (MRLs) for tolclofos-methyl according to Article 12 of Regulation (EC) No 396/2005 (Indoklással ellátott vélemény a tolklofosz-metil szermaradék-határértékeinek a 396/2005/EK rendelet 12. cikke szerinti felülvizsgálatáról). EFSA Journal 2014;12(12):3920, 42 oldal.